ส่วนที่ 1

ข้อมูลสรุป (Executive Summary)

บริษัท ศุภาลัย จำกัด (มหาชน) (“บริษัทฯ”) จดทะเบียนจัดตั้งบริษัทเมื่อวันที่ 26 มิถุนายน 2532
ประกอบธุรกิจอสังหาริมทรัพย์ เพื่อที่อยู่อาศัยและเพื่อการพาณิชย์
และได้นำหุ้นสามัญเข้าจดทะเบียนในตลาดหลักทรัพย์แห่งประเทศไทยในวันที่ 17 พฤศจิกายน 2536
ในช่วงเวลาที่ผ่านมา บริษัทฯ และบริษัทย่อยได้ขยายธุรกิจอสังหาริมทรัพย์จนครอบคลุมทั้งวงจร
ได้แก่ การพัฒนาโครงการบ้านจัดสรร
การสร้างอาคารชุดและอาคารสำนักงานให้เช่าและการบริหารจัดการอาคารและสถานที่ บริษัทฯ
เป็นผู้พัฒนาโครงการบ้านพักอาศัยทั้งในลักษณะแนวราบในรูปแบบของบ้านเดี่ยว (Detached
House) บ้านแฝด (Duplex House) และทาวน์เฮ้าส์ (Townhouse)
โดยขายบ้านพร้อมที่ดินจัดสรร ทั้งบ้านสร้างเสร็จก่อนขาย และบ้านสั่งสร้าง
ทั้งนี้ส่วนใหญ่จะขายบ้านที่กำลังก่อสร้างใกล้เสร็จ
และพัฒนาโครงการในลักษณะแนวสูงในรูปแบบของอาคารชุดหรือคอนโดมิเนียม
โดยโครงการบ้านพักอาศัยแนวราบและโครงการอาคารชุดของบริษัทฯ
จะกระจายอยู่ในหลากหลายทำเลทั่วเขตกรุงเทพมหานครและปริมณฑลรวมถึงต่างจังหวัดที่มีศักยภาพ
บริษัทฯ ยังดำเนินธุรกิจอาคารสำนักงานให้เช่า “ศุภาลัย แกรนด์ ทาวเวอร์”
ซึ่งตั้งอยู่บนทำเลศักยภาพที่สามารถเชื่อมต่อศูนย์กลางธุรกิจ (CBD: Central Business
District) ได้ง่าย ณ วันที่ 31 ธันวาคม 2552 บริษัทฯ มีบริษัทย่อยทั้งสิ้น 4 บริษัท
โดยทุกบริษัทประกอบธุรกิจเกี่ยวกับอสังหาริมทรัพย์ ได้แก่ (1) บริษัท ศุภาลัย พรอพเพอร์ตี้
แมเนจเม้นท์ จำกัด (“SPM”) ซึ่งบริษัทฯถือหุ้นอยู่ร้อยละ 99.91 ประกอบธุรกิจด้านบริหารจัดการ
โรงแรม (2) บริษัท หาดใหญ่นครินทร์ จำกัด (“HN”) ซึ่งบริษัทฯถือหุ้นอยู่ร้อยละ 49.89
ประกอบธุรกิจพัฒนาอสังหาริมทรัพย์ในจังหวัดสงขลา (3) บริษัท ศุภาลัยอิสาน จำกัด (“SPN”)
ซึ่งบริษัทฯถือหุ้นอยู่ร้อยละ 98.77 ประกอบธุรกิจพัฒนาอสังหาริมทรัพย์ในจังหวัดขอนแก่น และ (4)
บริษัท ภูเก็ตเอสเตท จำกัด (“PE”) ซึ่งบริษัทฯถือหุ้นร้อยละ 69.45
ประกอบธุรกิจโรงแรมและบ้านพักตากอากาศเพื่อเช่าระยะยาวที่จังหวัดภูเก็ต

ในระยะเวลา 20 ปีที่ผ่านมา กลุ่มบริษัทได้พัฒนาและเปิดโครงการมาแล้วทั้งหมด 59 โครงการ
มีจุดเด่นในการประกอบธุรกิจ ดังนี้

-   มีผู้บริหารหลักที่มีประสบการณ์ทางด้านการพัฒนาอสังหาริมทรัพย์มากว่า 30 ปี
    จึงสามารถพัฒนาสินค้าที่มีคุณภาพดีตรงตามความต้องการของผู้บริโภคในต้นทุนที่แข่งขันกับตลาดได้

-   มีโครงการกระจายทั่วทุกทิศทางของกรุงเทพมหานครและปริมณฑล รวมทั้งต่างจังหวัด
    และยังมีโครงการที่หลากหลายทั้งอาคารแนวราบและแนวสูง
    ทำให้เพิ่มโอกาสในการขายและกระจายความเสี่ยงในการลงทุน

-   มีการพัฒนาคุณภาพของสินค้าและการบริการอย่างต่อเนื่อง
    จนได้รับการรับรองมาตรฐานสากลระบบ ISO 9001
    ซึ่งมีขอบเขตการควบคุมระบบคุณภาพครบวงจรตลอดการผลิตจนถึงการส่งมอบ
    เพื่อสร้างความเชื่อมั่นแก่ลูกค้า ทำให้สามารถส่งมอบงานแก่ลูกค้าเร็วขึ้น

-   มีการบริหารความเสี่ยงอย่างมีประสิทธิภาพ เพื่อให้สามารถขาย พัฒนา ก่อสร้าง
    และส่งมอบโอนกรรมสิทธิ์ได้เร็ว

-   ปัจจุบัน มีที่ดินที่สะสมไว้แล้วเพียงพอที่จะสามารถพัฒนาโครงการได้อีกประมาณ 3 ปี

ปัจจุบันบริษัทฯ ดำเนินโครงการที่อยู่ระหว่างการขายและพัฒนาจำนวน 38
โครงการประกอบด้วยโครงการบ้านอาศัยแนวราบ 26 โครงการและโครงการอาคารชุด 12
โครงการ โดยในระหว่างปี 2552 บริษัทฯเปิดโครงการใหม่ 11 โครงการ ได้แก่

(1) โครงการศุภาลัย ซิตี้ ฮิลล์ เป็นโครงการบ้านเดี่ยว บ้านแฝด และทาวน์โฮม ตำบล รัษฎา
อำเภอเมือง จังหวัดภูเก็ต

(2) โครงการศุภาลัย ฮิลล์ เป็นโครงการบ้านเดี่ยว ถนนศรีสุนทร ตำบลศรีสุนทร อำเภอถลาง
จังหวัดภูเก็ต

(3) โครงการศุภาลัย ปาร์ค แยกติวานนท์ เป็นโครงการอาคารชุด ถนนนครอินทร์ อำเภอเมือง
จังหวัดนนทบุรี

(4) โครงการศุภาลัย พาร์ควิลล์ รามอินทรา 23 เป็นโครงการบ้านเดี่ยว และทาวน์โฮม
ซอยรามอินทรา 23 ถนนรามอินทรา จังหวัดกรุงเทพ

(5) โครงการศุภาลัย วิลล์ ราชพฤกษ์ เพชรเกษม 48 เป็นโครงการบ้านเดี่ยว และทาวน์โฮม
ซอยเพชรเกษม 48 จังหวัดกรุงเทพ

(6) โครงการศุภาลัย วิลล์ หลักสี่-ดอนเมือง เป็นโครงการบ้านเดี่ยว บ้านแฝดและทาวน์โฮม
ถนนช่างอากาศอุทิศ ใกล้ถนนวิภาวดี-รังสิต ใกล้สนามบินดอนเมือง จังหวัดกรุงเทพ

(7) โครงการศุภาลัย พาร์ควิลล์ ประชาอุทิศ เป็นโครงการบ้านเดี่ยว ซอยประชาอุทิศ 86
ถนนประชาอุทิศ เขตทุ่งครุ จังหวัดกรุงเทพ

(8) โครงการศุภาลัย คาซาริวา วิสต้า 2 เป็นโครงการอาคารชุด
ถนนเจริญกรุง-ริมแม่น้ำเจ้าพระยา ใกล้ทางด่วน จังหวัดกรุงเทพ

(9) โครงการศุภาลัย ปาร์ค อโศก-รัชดา เป็นโครงการอาคารชุด ถนนอโศก-ดินแดง
ใกล้สี่แยกรัชดา-พระราม 9 จังหวัดกรุงเทพ

(10) โครงการศุภาลัย ปาร์ค รัชโยธิน เป็นโครงการอาคารชุด ถนนรัชดาภิเษก ใกล้แยกรัชโยธิน
จังหวัดกรุงเทพ

(11) โครงการศุภาลัย ปาร์ค @ ดาวน์ทาวน์ ภูเก็ต เป็นโครงการอาคารชุด ถนนสุทัศน์
อำเภอเมือง จังหวัดภูเก็ต

ในปี 2552 บริษัทฯและบริษัทย่อยมีรายได้รวม 9,690.49 ล้านบาท
เพิ่มขึ้นจากปีที่ผ่านมาในอัตราร้อยละ 55 และกำไรสุทธิรวม เท่ากับ 2,476.11 ล้านบาท
เพิ่มขึ้นจากของปีที่ผ่านมาในอัตราร้อยละ 132
เป็นผลมาจากการโอนกรรมสิทธิ์ของโครงการแนวราบและอาคารสูงที่เพิ่มสูงขึ้น
การควบคุมค่าใช้จ่ายได้อย่างมีประสิทธิภาพ
และมาตราการลดหย่อนภาษีธุรกิจเฉพาะและค่าธรรมเนียมการโอน

ณ วันที่ 31 ธันวาคม 2552 และ 2551 บริษัท ฯ และบริษัทย่อยมีสินทรัพย์รวมจำนวน 15,189.91
ล้านบาท และ 13,473.32 ล้านบาทตามลำดับ ในขณะที่หนี้สินรวมจำนวน 7,368.42 ล้านบาทและ
8,182.69 ล้านบาทตามลำดับ โดยมีทุนชำระแล้ว ณ วันที่ 31 ธันวาคม 2552 จำนวน 1,716.55
ล้านบาท